SKRIFTLIG FORESPØRGSEL E-1112/01

af Alexander de Roo (Verts/ALE) og Jorge Moreira Da Silva (PPE-DE) til Kommissionen

(6. april 2001)

Om: Alqueva-dæmningen, Portugal

Alqueva-dæmningen, der befinder sig på den portugisiske strækning af Guadiana-floden, forventes at være færdigbygget inden udgangen af 2001. Portugiserne planlægger så at begynde at oversvømme området og skabe et reservoir på 250 km2, (hvoraf 63 km2 vil ligge i Spanien), hovedsagelig til overrislingsformål. Til dette formål blev der den 22. februar påbegyndt et rydningsprogram, som vil berøre et område på 19 740 ha af et af de vigtigste naturområder på den sydlige Iberiske Halvø, som domineres af montado-økosystemet, middelhavs-skovland og levesteder ved bredden af vandløb. Disse meget vigtige levesteders forsvinden vil få meget alvorlige følger for adskillige truede arter af hvirveldyr. Området er også beboet af den iberiske los, hvilket bekræftes i en beretning, der er finansieret af LIFE (Instituto da Conservação da Natureza, 1998, Bevarelse af den iberiske los, LIFE projekt nr. B4-3200/94/767). Guadiana-floden er et af de fem endnu eksisterende portugisiske kerneområder, og det område der er kendt under navnet Alcarrache-Gadelim, er en del af dette kerneområde.

Reservoiret vil oversvømme 94 % af levestedet omkring Guadiana-floden Juromenha og påvirke det særlige fuglebeskyttelsesområde Mourão-Barrancos. Denne rydning, som ikke har været underkastet en vurdering af virkningerne på miljøet, og i forbindelse med hvilken der ikke er gennemført nogen af de planlagte minimeringsforanstaltninger, blev indledt under den antagelse, at dæmningen ville blive fyldt op til sit fuldstændige opbevaringsniveau på 152 m, og at man ville få brug for vandet til overrisling af et område på over 110 0 0 ha og til en planlagt omledning fra Guadiana til Sado-bækkenet. Overrislingsplanen blev imidlertid ikke fuldt ud defineret (afgrøder, vandomkostninger, finansiering), og man overvejede ikke den meget høje risiko for saltdannelse i den jord, der skulle overrisles; der blev heller ikke taget hensyn til denne omledning i de oprindelige planer, og den blev ikke gjort til genstand for en vurdering af virkningerne på miljøet, således som det kræves i EF's VVM-direktiv. Portugisiske ikke-statslige organisationer krævede, at der ikke fandt rydning sted over 139 m, hvilket ville redde over en halv million træer og vigtige beskyttede levesteder, samtidig med at det ikke ville udelukke eventuelle valgmuligheder i fremtiden med hensyn til den faktiske anvendelse af dæmningen: at rydningen skulle finde sted i etaper, i overensstemmelse med behovene, og at der skulle indledes en debat på nationalt og europæisk plan om overrislingsplanernes levedygtighed inden for rammerne af udviklingen af Alqueva.

1. Hvorledes kan Kommissionen acceptere, at dette projekt kan ødelægge områder, som i henhold til levestedsdirektivet blev betragtet som prioriterede områder?

2. Kan Kommissionen sørge for, at der i vurderingen af virkningerne på miljøet tages fuldt ud hensyn til alle projektets aspekter, herunder også den planlagte omledning fra Guadiana-floden til Sado-bækkenet?

3. Mener Kommissionen, at overrislingsplanerne i forbindelse med vandstuvningen ved Alqueva-dæmningen op til 152 m niveauet er økologisk og økonomisk bæredygtige?

4. Hvad har Kommissionen gjort for at sikre, at det vand, der opstuves ved Alqueva-dæmningen, opfylder de kvalitetsmål, der er fastsat i vand-rammedirektivet og nitratdirektivet?

5. Er det sandt, at Samhørighedsfonden deltog i finansieringen af Alqueva-vandkraftværket for at kompensere for afgørelsen om ikke at medfinansiere med EU-midler?

Svar afgivet på Kommissionens vegne af Margot Wallström

(14. juni 2001)

Alqueva-dæmningen indgår i et projekt med mange formål, hvortil EF-finansiering blev godkendt i juli 1997 med forbehold af en række betingelser(1). Den portugisiske regering besluttede i februar 1997 at oprette en opfølgende miljøkommission (Comissão de Acompanhamento Ambiental das Infraestruturas do Alqueva CAIA) med det portugisiske miljøministerium som formand og med deltagelse af bl.a.

nationale og regionale miljømyndigheder og ikke-statslige miljøorganisationer. Denne kommission har ansvaret for opfølgningen af de miljømæssige aspekter forbundet med projektet, inklusive de enkelte miljøpåvirkningsvurderinger for de enkelte komponenter af det globale projekt. CAIA har også ansvaret for at verificere effektiviteten af minimerings- og kompensationsforanstaltningerne samt den miljømæssige overvågning.

Kommissionen agter fortsat af følge projektet meget nøje for at sikre, at EF-ret anvendes korrekt. Det gælder navnlig spørgsmålet forbundet med Alentejos regionale driftsprogram, som mange af enkeltprojekterne samfinansieres under, og for hvilket Kommissionen deltager i opfølgningskommissionen. Kommissionen fortsætter også med at anmode de portugisiske myndigheder om alle de elementer, der er nødvendige, for at vurdere tilstrækkelig opfyldelse af de minimerings- og kompensationsforanstaltninger, der var en betingelse for godkendelse af medfinansiering.

Specifikt hvad angår de spørgsmål, det ærede medlem stiller:

- Projektets miljøforvaltningsplan inkluderer minimerings- og kompensationsforanstaltninger som anbefalet af undersøgelserne og evalueringskommissionen. Den nævner også specielt, at følsomme naturområder udelukkes fra eventuelle fremtidige overrislingsplaner. Kommissionen har allerede anmodet de portugisiske myndigheder om alle de oplysninger, der er nødvendige for at sikre, at foranstaltningerne i miljøforvaltningsplanen udføres effektivt. Der vil selvfølgelig blive taget hensyn til, hvorvidt betingelserne for samfinansiering er opfyldt, når man overvejer eventuel samfinansiering af de enkelte dele af projektet.

- De individuelle komponenter af det globale projekt, inklusive overrislingsplanerne og eventuel overførsel af vand fra Guadiana-bækkenet til Sado-bækkenet skal underkastes en særskilt evaluering af miljøpåvirkning i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) og Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3). Kommissionen følger dette med særlig opmærksomhed inden for rammerne af Alentejos regionale driftsprogram 2000-2006.

- Man undersøgte andre alternativer, før Kommissionen traf beslutning om samfinansiering, og et niveau på 152 meter blev anset som den bedste løsning.

- Rammedirektivet for vand(4) fastsætter forpligtelsen, at al vand (floder, søer, grundvand og kystvand), skal opnå tilstanden god i 2015. Det er de pågældende medlemsstaters (Spanien og Portugal i dette tilfælde) ansvar at træffe de nødvendige foranstaltninger til at nå dette mål. Direktivet fastsætter en tidsplan for gennemførelse af foranstaltninger til at nå dette mål, og Kommissionen agter at være opmærksom på forløbet i Portugal og Spanien, hvad angår dette spørgsmål. Hvad angår nitratdirektivet(5) fastsætter det et system på to plan: obligatoriske foranstaltninger i såkaldte nitratsårbare zoner og et (frivilligt) system til at fremme god landmandspraksis uden for disse zoner. Direktivet fastsætter dog ikke forpligtelser til at opnå kvalitetsmål før bestemte tidsfrister; dette er først blevet gjort for nylig i henhold til rammedirektivet for vand.

- Ved gennemførelse af den fælles landbrugspolitik kontrollerer Kommissionen også omhyggeligt, om foranstaltningerne i henhold til nitratdirektivet indgår i den gode landmandspraksis, som er en betingelse for bestemte støtteudbetalinger inden for rammerne af landbrugsudviklingsprogrammerne (kompensationsbeløb). God landmandspraksis er også en målestok for kompensation til landmændene i landbrugs/miljøordningerne.

- Artikel 8 i Kommissionens beslutning om samfinansiering omfatter forpligtelser i henhold til Rådets direktiv 91/676/EØF om nitrater. Det indeholder også forpligtelser i henhold til Rådets direktiv 91/271/EØF om behandling af byspildevand(6). Vedrørende kvantitet og kvalitet af vand, bør det også bemærkes, at den spanske udenrigsminister i en skrivelse af marts 1997 til det tidligere medlem af Kommissionen, der var ansvarlig for regionalpolitik, igen erklærede, Spaniens engagement hvad angår overholdelse af den konvention, der blev oprettet i 1968 mellem Spanien og Portugal om anvendelse af vand i internationale floder.

- Samhørighedsfondens samfinansiering er begrænset til Alqueva vandkraftværk og sigter på at integrere dette vandværk i den nationale plan til at nedskære emissioner af kuldioxid (CO2).

(1) Beslutning C(97)2350 af 28. juli 1997.

(2) EFT L 206 af 22.7.1992.

(3) EFT L 175 af 5.7.1985.

(4) Direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.

(5) Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget, EFT L 375 af 31.12.1991.

(6) Rådets direktiv 91/271/EØF af 21. maj 1991, EFT L 135 af 30.5.1991.